《昆仑奴歌》
清代·慕昌溎

飞宇连云列阿阁，相公卧病垂珠箔。中有佳人颦翠蛾，春愁暗珠炉烟结。

千牛省疾乍登堂，杨柳风姿何濯濯。酪湩虽甘桃液酸，幽怀脉脉言不得。

临别殷勤覆玉纤，含情空指胸前月。不教磨勒解疑团，月满良宵应独看。

力士金椎挝猛犬，雕栏已失护花幡。珠得渔船辞洞口，一肩香雪度重垣。

嗟嗟人奴技至此，惜哉未遇汉天子。戈盾林中如鸟飞，汾阳失策复何悔。

安、史虽灭外夷强，胡不使之执鞭弭。他年翠辇再蒙尘，空令卖药洛阳市。

作者简介：慕昌溎，字寿荃，蓬莱人。翰林院侍读荣干女，南皮举人张元来聘室。有《古馀芗阁遗诗》。